**Așteptare**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De când nu mai trece streina

Rămâne pustie grădina.

Lăstunii se-ntorc să mă vadă

Copac desfrunzit în livadă,

Rotindu-se stol -

Și cântă și vântul a gol.

Dar vântul, zăbav,

Răspunde:-i bolnav.

Șoptește prin spini o-ntrebare:

Ce are? Ce-l doare?

Că nici el nu știe,

Nătâng între foi de hârtie.

Dar crinii-mbrăcați în panglici,

Pe cârji de irozi și vlădici,

Se roagă-n sobor pentru mine,

În isonul maicilor schivnice-albine.

Biserică mare, grădina

Așteaptă? Mai vine streina?

Să vină,

Cu pasul înalt, de tulpină.

Așteaptă-n pridvoare,

Ca două altare,

Duminica de cununie?

Așteaptă streina, din zori, să mai vie?

Să pui, între iezi și albi porumbiei,

Nuntașii de față și marturii mei,

Inelul în degetul ei?